Id-Dipartiment tal-Protezzjoni Ċivili għandu vettura ġdida biex tagħmilha iktar possibbli biex jiġu salvati nies jekk jinqala' xi inċident f'bini għoli. Il-vettura nxtrat mill-Awtorità tal-Ippjanar hekk kif fl-aħħar snin żdiedu l-binjiet għoljin u għalhekk il-ħaddiema tad-Dipartiment tal-Protezzjoni Ċivili se jkollhom mezz iktar sofistikat biex iwettqu evakwazzjonijiet u operazzjonijiet ta' salvataġġ u emerġenza minn bini għoli. Il-ħtieġa li d-Dipartiment tal-Protezzjoni Ċivili jkollu t-tagħmir meħtieġ biex isalva l-ħajjiet u anke jkollu aċċess aħjar f'inċident li jseħħu f'bini għoli bdiet tinħass aktar fl-aħħar snin wara li bdew jinħarġu l-permessi għall-bini għoli. Għal dan il-għan l-Awtorità tal-Ippjanar ħasset li għandha tgħin lid-Dipartiment tal-Protezzjoni Ċivili biex ikun mgħammar bit-tagħmir apposta, tant li tat €680,000 biex tinxtara vettura mgħammra bl-aħħar teknoloġija f'dawn it-tip ta' operazzjonijiet ta' salvataġġ u emerġenza. Id-Direttur tad-Dipartiment tal-Protezzzjoni Ċivili Emanuel Psaila qal li din il-vettura anke għandha apparat li jipproteġi lill-ħaddiema. "Turntable ladder modern ħafna, jiftaħ sa 32 metru, mgħammar bl-aqwa tekonoloġija tal-preżent, flok gaġġa qudddiem jista' jintrama wkoll kif qed naraw fid-demostrazzjoni bħala strecher, tista' tarma fuqu sa piz li jiflaħ 500 kilo . Id-Direttur Psaila qal li din il-vettura għandha sistema li b'mod awtomatiku titreġġa lura wara li tkun saret l-operazzjoni. Funzjoni oħra importanti hija ntiża biex tipproteġi l-ħaddiema tant li meta tersaq viċin cables tad-dawl tieqaf taħdem. Il-Ministru għall-Ambjent, it-Tibdil fil-Klima u l-Ippjanar Aaron Farrugia qal li l-Awtorità tal-Ippjanar għandha rwol li tara li l-bini għoli jkun sigur għalhekk intlaqgħet it-talba tad-Dipartiment tal-Protezzjon Ċivili biex tinxtara din il-vettura mill-Ġermanja. Il-Minsitru tal-Intern u s-Sigurtà Nazzjonali Byron Camillieri qal li fl-aħħar snin il-pajjiż għadda minn tkabbir ekonomiku u żieda fil-popolazzjoni tant li bdew jinbnew blokok ta' apparmenti u bini għoli u għaldaqstant inħasset il-ħtieġa li jsir dan l-investiment biex id-Dipartiment tal-Protezzjoni Ċivili jkun mgħammar aħjar għal dak li jista' jinqala'.